
UITTREKSEL 


In die saadknop van Romulea rosea Eckl. var. reflexa Beg. word nukleére endosperm 
gevorm. “n Endospermhaustorium vernietig die oorblywende chalazale nucellusweefsel. In 
die ryp saad is die endosperm horingagtig en ryk aan proteiene en olie. Die embrio-ont- 
wikkeling stem ooreen met die Sagittaria-variasie van die Caryophyllaceae-tipe. Die saad- 
huid word oorwegend van die buitenste integument gevorm. Die resultate van die ondersoek 
word vergelyk met die van Ferraris (1902) en Béguinot (1907) wat R. bulbocodium en R. 
columnae ondersoek het. Die embriologie van Romulea en Crocus word ook vergelyk. 


ABSTRACT 


THE EMBRYOLOGY OF ROMULEA ROSEA ECKL. VAR. REFLEXA BEG. 2. 
DEVELOPMENT OF THE ENDOSPERM, EMBRYO AND SEED COAT. 

Nuclear endosperm is formed and a endosperm haustorium absorbs the remaining nu- 
cellar tissue. The ripe seed has a horny endosperm which contains protein and oil. The embryo 
in its development belongs to the Sagittaria variation of the Caryophyllaceae type. The seed 
coat is formed mainly by the outer integument. 

The present results are being compared with those of Ferraris (1902) and Beguinot (1907) 
who have investigated R. bulbocodium and R. columnae and an embryological comparison 
of Romulea and Crocus is given. 


INLEIDING 

Die anatrope saadknop van Romulea rosea Eckl. var. reflexa Beg. het twee 
integumente waarvan die buitenste meerlagig is en die binneste die mikropiel- 
kanaal vorm. Die volwasse saadknop is tenuinucellaat omdat die monospore, 
agtkernige embriosak die nucelluskap van die jong saadknop vernietig. Onder 
die hipostase wat ’n pilaartjie vorm waarop die antipodes gedra word, is die 
chalazale nucellusweefsel nog aanwesig (Steyn, 1973). 

Gedurende bevrugting word een sinergied deur die groeiende stuifmeelbuis 
vernietig. Die bevrugte eiersel lé langs die oorblywende sinergied, terwyl die 
sekondére embriosakkern bokant die verdwynende antipodes aangetref word 
(Steyn, 1973). 

Die bou en ontwikkeling van die saadknop van R. rosea var. reflexa stem 
in breë trekke ooreen met die van die twee Suid-Europese soorte, nl. R. bul- 
bocodium en R. columnae wat deur Ferraris (1902) en Béguinot (1907) ondersoek 
is. 


Accepted for publication 6th March. 1973. 


* `n Verkorte weergawe van `n deel van `n verhandeling goedgekeur vir die graad Magister 
in die Natuurwetenskappe aan die Universiteit van Stellenbosch. 

MATERIAAL EN METODES 

Soos in die vorige ondersoek is blomme, vrugte en sade in F.A.A. gefikseer, 
in was ingebed en mikrotoomsneé gemaak en gekleur met anilienblou en 
hematoksilien (Steyn, 1973). 


ONDERSOEK 
Vorming van die endospermweefsel. 

Tiperend van `n groot, wye embriosak (1 000 um x 500 um) word nukleére 
endosperm by Romulea rosea var. gevorm. `n Groot aantal klein (8,5 um) 
vrye kerne word egalig versprei in die wandstandige sitoplasma van die em- 
briosak (fig. 8). Die sitoplasma konsentreer rondom die embrio waarin die 
buitenste selle reeds periklinaal deel, en rondom die hipostase waar die anti- 
podes verdwyn het. 

Wanneer die kerne ongeveer 30 um uitmekaar is, word `n tweede lagie 
kerne aan die vakuoolkant van die embriosak gevorm en selwande ontstaan 
nou tussen die delende kerne. Die jong, plat selle verleng hoofsaaklik radiaal 
en is dunwandig en gevakuoleerd. Die embriosak word in `n middelpunt- 
soekende rigting laag vir laag opgevul met dunwandige selle. 

Weens die vergroting van die saadknop, raak die buitenste selle radiaal 
gestrek en verdeel hoofsaaklik periklinaal om meer konsentriese lae endosperm- 
selle te vorm. Wanneer die saadknop sy maksimum grootte bereik het, verdik 
die selwande en kleur helderblou met anilienblou wat aandui dat kallose aan- 
wesig mag wees (McLean & Ivimey-Cook, 1941). Schultze se oplossing of 
jodium en swawelsuur gee `n rooibruin reaksie maar korallienoplossing 
(McLean & Ivimey-Cook, 1952) het geen uitwerking op die selwande nie. 

In die ryp saad bevat die endosperm `n ryk proteien- en olie-inhoud. Die 
selkerne is nog sigbaar. Die selwande is horingagtig, baie verdik (fig. 10) en 
anisotroop. 


Ontwikkeling van die endospermhaustorium 

Na bevrugting vergroot die saadknop vinnig. Aan die begin van endosperm- 
vorming verdeel die selle van die binne-integument naby sy aanhegting aan die 
chalaza, regoor die hipostase. Lg. breek af aan sy basis en word weggestoot na 
die kant van die embriosak. Die buite-epidermisselle van die binne-integument 
regoor die verdwene hipostase verleng radiaal tot byna vyfmaal hul oorspronk- 
like hoogte, sodat die binne-integument inbuig rondom die basis van die em- 
briosak en ’n ringvormige vernouing hier vorm (fig. 1). Die oorblywende 
chalazale nucellusweefsel lé onderkant hierdie vernouing. Die onderpunt van 
die embriosak vorm nou `n voet met `n plat basis en verdikte wand. 

Aan die embriosakkant van die voet konsentreer die sitoplasma en die 
endospermkerne is hier opvallend groot en ellipties of gelob, met twee tot 

minstens tien nukleoli. Op geen stadium kan selwande in die poliploiede em- 
briosakvoet onderskei word nie. Die endospermweefsel begin aan die bokant 
van die voet (fig. 1). 

Hierdie struktuur word as `n endospermhaustorium beskou wat die oor- 
blywende nucellusweefsel vernietig totdat daar net drie tot vier platgedrukte 
sellae in die chalazale wyk oorbly. Wanneer die embriosak gevul is met dun- 
wandige endospermweefsel, verdwyn die poliploiede kerne maar die sitoplasma 
bly oor en kleur baie donker (fig. 1). 

FIG. 1. Ñ 

Foto van 'n lengtesnee deur die saad van Romulea rosea var. reflexa ag die endosperm- 

haustorium aan te toon: bii, binne-integument; end, endospermselle; h, haustorium: on. 
chalazale nucellusweefsel; vb, vaatbondel van die chalaza. 

Ontwikkeling van die embrio 

By Romulea rosea var. vind die eerste verdeling van die sigoot relatief vroeg 
plaas, wanneer daar nog maar min vrye endospermkerne gevorm is. 

Twee ongelyke selle word deur `n dwarsdeling van die sigoot gevorm: `n 
groot, gevakuoleerde basale sel (cb in fig. 2), en `n klein byna lensvormige, 
sitoplasmaryke apikale sel (ca in fig. 2). Die basale sel deel nie verder nie, maar 
vergroot om `n eensellige, sakvormige struktuur te vorm. Sy basale wand lê 
styf teenaan die oorblyfsels van die sinergied in die omgewing van die mikropiel. 

Die apikale sel deel dwars, sodat `n lynvormige, driesellige pro-embrio ont- 
staan (fig. 3). Die terminale sel (c in fig. 3) ondergaan `n lengtedeling (fig. 4). 
Dan volg `n tweede lengtedeling, reghoekig op die eerste, sodat die boonste 
sellaag nou uit vier selle bestaan (fig. 6). Die tweede dogtersel (d in fig. 3) van 
die apikale sel het intussen dwars gedeel (fig. 5), sodat die pro-embrio nou uit 
drie gesuperponeerde sellae bestaan (uitgesonderd die basale sel). Die tweede 
sel (m in fig. 5) deel oorlangs om eers twee, dan vier selle te vorm (fig. 6). Die 
derde sel (ci in fig. 5) deel ook later oorlangs (fig. 6). 

Gedurende selwandvorming in die endosperm is die embrio reeds goedont- 
wikkeld en is die protoderm reeds gevorm (fig. 7). 

Die embrio-ontwikkeling van R. rosea var. reflexa stem ooreen met die van 
die Sagittaria-variasie van die Caryophyllaceae-tipe. Volgens Johansen (1950) 
vorm die boonste sellaag (c in fig. 6) die saadlob; die tweede sellaag (m in fig. 6) 
vorm die boonste deel van die hipokotiel en die stingelgroeipunt, terwyl die 
derivate van die derde sellaag (ci in fig. 6) die onderste deel van die hipokotiel, 
die inisiale selle van die wortelkorteks, die wortelmus en die ware $uspensor 
vorm. Die basale sel (cb in fig. 6) het geen aandeel aan die vorming van die 
ware embrio nie, maar vorm die basale deel van die suspensor en heg die 
embrio vas aan die embriosakwand. 


Ontwikkeling van die saadhuid 

Die twee integumente van die saadknop is bedek en geskei van mekaar en 
van die endospermweefsel deur drie kutikulalae (c,, c, & cz in fig. 8). Die buite- 
integument is minstens vierlagig, terwyl die binne-integument tweelagig is 
(fig. 8). 

Wanneer die eerste endospermkerne gevorm word, is die buite-epidermis 
(bu in fig. 8) van die buite-integument groot, reghoekige selle met verdikte 
buitewande en `n donkerkleurende inhoud. Die sub-epidermale selle is klein, 
plat en dunwandig. Die selle van die binne-integument (bui en bi in fig. 8) is 
groot en reëlmatig. 

Wanneer die embriosak gevul is met dunwandige endospermweefsel, word 
die buite-epidermis van die binne-integument platgedruk en verdwyn, sodat 
net die kutikulalaag (c, in fig. 9) oorbly. Die buite-epidermisselwande van die 

Fics. 2-7. 
Lengtesneé deur die ontwikkelende embrio van Romulea rosea var. reflexa: 2, dogterselle van 
die sigoot; 3, liniére, driesellige pro-embrio; 4, lengtedeling van die apikale sel; 5, pro-embrio 
bestaande uit vier gesuperponeerde sellae; 6, lengtedelings in die derivate van die apikale sel; 
7, embrio waarin protoderm reeds gevorm is; c, boonste dogtersel van apikale sel; ca, apikale 
sel; cb, basale sel; ci, tweede dogtersel van d; d, tweede dogtersel van apikale sel; m, eerste 
dogtersel van d. 


buite-integument het merkbaar verdik. Die sub-epidermale selle het vergroot 
en bevat baie setmeelkorrels. 

Namate die endospermselwande verdik (fig. 10), verdwyn die inhoud van 
die selle van die saadhuid. Die buite-epidermisselle (bu in fig. 10) het baie 
verdikte, gekutiniseerde wande en vorm die vernaamste beskermende laag van 
die saad. Die oorspronklike kutikulére lae bly oor tussen die platgedrukte 
sellae (fig. 10). 

BESPREKING 

Uit `n vergelyking van die endosperm-, embrio- en saadhuidontwikkcling 
van Romulea rosea var. reflexa en die van die twee Suid-Europese spesies, blyk 
die volgende verskille: 

1. Die embriosak van R. bulbocodium (Ferraris, 1902) is heelwat kleiner 
as die van R. rosea var. reflexa en die saadknop bevat na bevrugting 
geen nucellusweefsel nie. By lg. spesies word die chalazale nucellusweef- 
sel eers betreklik laat deur die endospermhaustorium geresorbeer. 

2. Geen endospermhaustorium is in die saadknoppe van die Suid-Europese 
Romulea-soorte gevind nie, terwyl die struktuur `n opvallende kenmerk 
van die saadknop van R. rosea var. reflexa is. 

3. Volgens Ferraris (1902) word gedurende embrio-ontwikkeling soms vier 
gesuperponeerde selle deur die verdeling van die apikale sel gevorm, 
terwyl die basale sel onverdeeld bly. By R. rosea var. reflexa word, 
behalwe die basale sel, net drie gesuperponeerde sellae gevorm. Die 
embrio-ontwikkeling van die twee Suid-Europese Romulea-soorte 
ressorteer dus ook onder die Caryophyllaceae-tipe, maar nie altyd onder 
die Sagittaria-variasie nie. 

4. Die saadhuid-ontwikkeling van R. rosea var. reflexa en die twee Suid- 
Europese Romulea-spesies is waarskynlik dieselfde. Béguinot het egter 
die „interne epidermis in kontak met die endosperm” (d.i. die binne- 
epidermis van die binne-integument) as `n vername beskermende laag 
beskou. Hy het waarskynlik net `n tussen-stadium in die saadhuid- 
ontwikkeling ondersoek, want sy beskrywing van die saadhuidlae stem 
ooreen met figuur 9 van die huidige ondersoek. By R. rosea var. reflexa 
word hierdie laag later platgedruk en is die buite-epidermis van die 
buite-integument die vernaamste beskermende laag van die saad. 

Soos die verskille in die bou en ontwikkeling van die saadknoppe van die 
ondersoekte Suid-Europese en Suid-Afrikaanse spesies (Steyn, 1973), 
is bg. verskille klein. Die embriologie verskaf dus geen bykomende leidrade 
om die ontwikkelingslyne binne die genus aan te dui nie. Embriologiese eien- 
skappe kan egter van taksonomiese belang wees by die bepaling van groter taksa. 

`n Vergelyking van die huidige resultate met bestaande literatuur oor die 
embriologie van die Iridaceae toon dat Romulea embriologies baie ooreenstem 
met Crocus (Haeckel, 1930 en Hofmeister, 1861). Pax (1888) het hierdie twee 


Fics. 8-10. . 
Lengtesne& deur die ontwikkelende saad van Romulea rosea var. reflexa om saadhuid- A 
endospermvorming aan te toon: 8, saadhuidlae gedurende vrye endospermkerndeling: | ; 
saadhuid waarvan die buite-epidermis van die binne-integument verdwyn het en die endosper m 
dunwandig is; 10, platgedrukte saadhuidlae en dikwandige endosperm; bi, binne-epidermis 
van binne-integument; bu, buite-epidermis van buite-integument, bui, buite-epideı mis ER 
binne-integument; cı, buitenste kutikulalaag; Cə, middelste kutikulalaag; c;, binnenste 

kutikulalaag; end. endosperm. 

genera onder die Crocoideae geplaas. By beide genera word die nucelluskap 
voor bevrugting geresorbeer, sodat die sinergiedes wat dieselfde bou vertoon, 
tot in die mikropielkanaal strek. By die Iridoideae soos /ris, Belamcanda, 
Libertia, Aristea en Tritonia word tydens bevrugting nog `n tweelagige nucellus- 
kap aangetref en die sinergiedes is oor die algemeen kleiner (Haeckel, 1930). 
Die sekondére embriosakkern word by beide Crocus en Romulea net bokant die 
antipodes aangetref, terwyl dit by Gladiolus, Freesia en Ixia dieper as die anti- 
podes voorkom (Haeckel, 1930). 

Die opvallendste en belangrikste embriologiese ooreenkoms tussen Crocus 
en Romulea is die bou en posisie van die antipodes. Lg. is groot, omgekeerd 
peervormige selle wat op ’n chalazale nucellus-pilaartjie gedra word. Hoewel 
die antipodes by die Ixioideae ook neig tot hipertrofie, word ’n nucelluspilaartjie 
nie aangetref nie. Dit ontbreek ook by die Iridoideae waar die antipodes klein 
bly. 

Soos by die Suid-Europese Romulea-soorte kom by Crocus nie `n endosperm- 
haustorium voor nie, maar die endospermweefsel van die ryp saad is dikwandig 
(Hofmeister, 1861) soos die van Romulea. Volgens Netolitzky (1926) bevat 
hierdie sekondére verdikte selwande dikwels amyloied. 

`n Belangrike verskil tussen Crocus en Romulea kom voor in die bou van 
die volwasse stuifmeelkorrels. Eg. het nie-aperturate of spiraal-aperturate 
stuifmeel (Erdtman, 1952), terwyl Romulea monosulkate stuifmeel het (Erdtman, 
1952 en Steyn, ongepubliseerd). Na aanleiding hiervan het Heintze in 1927 
(volgens Erdtman, 1952) voorgestel dat Romulea vanaf die Crocoideae na die 
Iridoideae oorgeplaas word. Aangesien die ander embriologiese kenmerke 
van Romulea en Crocus so `n groot mate van ooreenstemming vertoon, kan so 
`n oorplasing nie geregverdig word nie. 

